Ξένια Κωνσταντίνου

Βιογραφικά στοιχεία

Η Ξένια Κωνσταντίνου γεννήθηκε το 1979 στη Λάρνακα και από το 1996 διαμένει μόνιμα στη Λευκωσία. Είναι παντρεμένη με τον εκπαιδευτικό Μάριο Επαμεινώνδα και έχουν μία κόρη, την Ειρήνη. 
Αποφοίτησε από το Μακάρειο Λύκειο της Λάρνακας το 1995 και σπούδασε στο Πανεπιστήμιο Κύπρου την περίοδο 1996-2000 αποκτώντας πτυχίο στις Πολιτικές Επιστήμες   . Συνέχισε μεταπτυχιακές σπουδές στο Πανεπιστήμιο του Έσσεξ στο Ηνωμένο Βασίλειο αποκτώντας μεταπτυχιακό τίτλο σπουδών στον κλάδο των Διεθνών Σχέσεων. 
Κατά τη διάρκεια των σπουδών της και στο πλαίσιο του ευρωπαϊκού προγράμματος ανταλλαγής φοιτητών Erasmus, φοίτησε και στο Πανεπιστήμιο της Σορβόννης στο Παρίσι.
Eργάστηκε για δύο χρόνια στον ευρύτερο ιδιωτικό τομέα και στην συνέχεια ως υπεύθυνη για προγράμματα εκπαίδευσης και νεολαίας στη Μη Κυβερνητική Οργάνωση CNTI (Cyprus Neuroscience and Technology Institute) για τρία χρόνια. Από το 2005 εργάζεται ως λειτουργός έρευνας στο Πανεπιστήμιο Κύπρου και είναι υπεύθυνη για ευρωπαϊκά προγράμματα χρηματοδοτήσεων.

Πολιτική Καριέρα και Σταδιοδρομία

Στα μαθητικά της χρόνια ήταν στέλεχος της Μαθητικής Κίνησης (ΜΑ.ΚΙ) Λάρνακας-Αμμοχώστου του ΔΗ.ΣΥ και κατά τη διάρκεια των σπουδών της κατείχε οργανική θέση στη Φ.Π.Κ. Πρωτοπορία του Πανεπιστημίου Κύπρου. 
Κατείχε ηγετική θέση στην προεκλογική εκστρατεία του Γλαύκου Κληρίδη κατά την περίοδο των Προεδρικών Εκλογών του 2003.
Την περίοδο 2004-2007 διετέλεσε γενική γραμματέας της Οργάνωσης Νέων Επιστημόνων (ΟΝΕ) του ΔΗ.ΣΥ. Τον Απρίλιο του 2004 τάχθηκε υπέρ της υποστήριξης του Σχεδίου Ανάν, στο Έκτακτο Παγκύπριο Συνέδριο του ΔΗ.ΣΥ με αφορμή το δημοψήφισμα της 24ης Απριλίου 2004. 
Το 2005 εκλέγηκε αντιπρόεδρος του Συμβουλίου Νεολαίας Κύπρου ως προτεινόμενη από τη ΝΕ.ΔΗ.ΣΥ, θέση στην οποία επανεξελέγη προτεινόμενη και πάλι από τη ΝΕ.ΔΗ.ΣΥ. το 2007. 
Το 2007 εκλέγηκε επίσης μέλος του Πολιτικού Γραφείου της ΝΕ.ΔΗ.ΣΥ και τον Νοέμβριο του 2009 εκλέγηκε αντιπρόεδρος του Ευρωπαϊκού Φόρουμ Νεολαίας προτεινόμενη από τη Νεολαία του Ευρωπαϊκού Λαϊκού Κόμματος. 
Κατά την περίοδο των Προεδρικών Εκλογών του 2008 υποστήριξε την υποψηφιότητα Γιαννάκη Κασουλίδη. 
Στις Βουλευτικές Εκλογές του 2011 κατήλθε ως υποψήφια Βουλευτής Λευκωσίας με το ψηφοδέλτιο του ΔΗ.ΣΥ έλαβε 5847 ψήφους και κατέλαβε την 15η θέση ανάμεσα στους υποψήφιους του ΔΗ.ΣΥ για την Επαρχία Λευκωσίας . 
Το 2012 εκλέγηκε μέλος του Πολιτικού Γραφείου του ΔΗ.ΣΥ , αξίωμα στο οποίο επανεκλέγηκε και το Μάιο του 2013 εξασφαλίζοντας 917 ψήφους στις εσωκομματικές εκλογές .
Κατά την περίοδο των Προεδρικών Εκλογών του 2013 υποστήριξε έντονα την υποψηφιότητα Νίκου Αναστασιάδη.
Τον Νοέμβριο του 2014 αναδείχθηκε Πρόεδρος της Γυναικείας Οργάνωσης του ΔΗ.ΣΥ (ΓΟ.ΔΗ.ΣΥ), διαδεχόμενη την Ιωσηφίνα Αντωνίου εξασφαλίζοντας 348 ψήφους (58,68%) έναντι 245 (41,32%) της ανθυποψήφιας της Ουρανίας Σχίζα  .
Στις Βουλευτικές Εκλογές του 2016 κατήλθε ως υποψήφια Βουλευτής Λευκωσίας με το ψηφοδέλτιο του ΔΗ.ΣΥ έλαβε 7864 ψήφους, απέτυχε να εκλεγεί καταλαμβάνοντας την 9η θέση ανάμεσα στους υποψήφιους του ΔΗ.ΣΥ για την Επαρχία Λευκωσίας  . 
Κατά την περίοδο των Προεδρικών Εκλογών του 2018 υποστήριξε και πάλι έντονα την υποψηφιότητα Νίκου Αναστασιάδη   . 
Στις 30 Απριλίου 2018 η Ξένια Κωνσταντίνου δεν επαναδιεκδίκησε την θέση της Προέδρου της ΓΟ.ΔΗ.ΣΥ στις εσωκομματικές εκλογές του ΔΗ.ΣΥ και την διαδέχθηκε άνευ ανθυποψήφιας η Ουρανία Σχίζα    .